De griner begge højlydt, da de opdager, hvem der sidder med Sorteper. Ulrik Austin Laursen og hans 10-årige datter tager sig et slag kort i forteltet, inden de atter skal ud og være sammen med de øvrige campister. Far og datter er på camping på en gård ved Nibe, men det er ikke nogen helt almindelig campingplads. Campingturen henvender sig til enlige forældre, og det gør oplevelsen ganske særlig, mener Ulrik. - Man kommer hinanden ved, og man bonder på en måde, man ikke rigtig kommer til på en almindelig campingplads, siger Ulrik Austin Laursen fra Søndersted på Sjælland. Han har været på adskillige campingpladser i hele landet. Hans erfaring er, at børnene altid har let ved at finde nye legekammerater, når de er afsted, men det er straks noget andet for voksne. - Vi har det nok bare med at isolere os selv lidt mere, siger han. Fælles pligter giver fællesskaber Det samme mener Morten Hartmann. Til daglig bor han i Rødovre med sin 11-årige søn, men uge 30 har han også valgt at tilbringe på camping for enlige forældre. - Børn finder hurtigt hinanden, og når de så er ude og lege, så sætter man sig måske for sig selv og læser en bog, hvis man er på en almindelig campingplads, for man går jo ikke bare lige hen til fremmede, siger han. Han er en del af dagens frokosthold. På fællescamping er der nemlig pligter, og det gør slet ikke noget, lyder det fra Morten Hartmann. Han synes bare, det er hyggeligt at lave mad i fællesskab med de andre voksne. - Derhjemme står man jo med det hele selv. Nogle gange kan man stå i køkkenet i flere timer, og så kommer ungerne og spiser i løbet af to minutter, og så er de løbet igen, siger han. Han fortæller, at de voksne har siddet og snakket omkring bålet de sidste par aftener, når børnene er gået i seng. Ikke en datingcamp, meeen.. Foreningen bag campingen blev stiftet sidste år af seks forældre. Dengang fandt det sted i Terndrup, og en af deltagerne var Kristian Krogshave der deltog med sin datter. Lone Borup Andersen fra Suldrup deltog også i campingen sidste år, og det har medført, at de to reelt set ikke længere lever op til kriterierne for deltagelse. Nu danner de nemlig par, og de venter sig endda barn til december. - Det er jo bare så dejligt, synes vi, siger Lone Borup Andersen, og Kristian Krogshave nikker samstemmende. Oplevelsen sidste år gjorde så stort et indtryk på Kristian Krogshave, at han sidenhen meldte sig ind i bestyrelsen, og det er også ham, der lægger jord til årets camping for enlige forældre. Kristian og Lone understreger begge, at dating ikke er formålet med turen, men at det jo altså ikke er alt, man selv er herre over. - Hvis man finder nogen, man synes om, så skal man da gøre noget ved det, siger Kristian Krogshave og smiler til Lone. Selvom de to ikke længere er alene, så håber de på, de stadig kan få lov at deltage i fremtidens campingture. - Så må vi jo gradbøje reglerne en bette smule. Det er svært at forestille sig, hvis man ikke skulle være med længere, for det er et brandgodt koncept, og vi har fået så mange gode venner, siger han. - Jeg kan godt lide, når min far er glad Tilbage i forteltet er der snart fundet en Sorteper. Efter lidt alenetid, er far og datter klar til snart at vende tilbage til fællesskabet på pladsen. - Man kommer med den indstilling, at man rigtig gerne vil møde andre voksne. Der er nok mange, der mangler nogen at tage på camping med, så det er genialt det her, siger Ulrik Austin Laursen. Datteren Clara har fået mange nye venner. Hun er glad for, at det samme gælder for hendes far. - Der var en, der flyttede ind den anden dag. Ham er min far blevet meget gode venner med, synes jeg, de driller hinanden meget, siger hun og fortsætter: - Jeg kan godt lide, når min far er glad. Så bliver jeg også glad, slutter Clara på 10 år. Campingen for enlige forældre foregår i uge 28, 29 og 30. Henover de tre uger deltager 60 enlige forældre, der i gennemsnit har to børn med sig. Foreningen har allerede besluttet, at de vil gentage succesen til næste år, men hvor i landet det bliver, har de ikke bestemt endnu. Du kan se indslaget her:

Referat:
En gruppe enlige forældre forsøger at skabe sommerferie-rammer, hvor både børn og voksne kan blive en del af et fællesskab.